**Sentimentoscop**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Planeta roz pe care locuiesc

Nu are poli, nici puncte cardinale,

Busola e un lucru nefiresc...

Minutele sunt longitudinale,

Ora exactă n-o pot stabili

Decât plecând pe pieptul tău urechea,

Locuitori, doar noi, așa cum știi

Un yin și-un yang desăvârșind perechea.

În jurul nostru mii de sateliți

Se-nvârt atrași de false gravitații.

Ne suntem de ajuns și fericiți

Nu vom pleca spre alte constelații.

- Noi locuim pe un tărâm de vis,

Pe scenă nu se joacă melodrame

Chiar dacă uneori câte-un proscris

Încearcă inutil să se proclame

Maestru printre aștrii ce-l orbesc,

Apollo nu acceptă-n galaxie

Meteoriţi anoşti ce murdăresc

Veşmântul tău, eternă poezie.

Planeta roz pe care-o împărţim

E-un vis perfect rotund şi metaforic,

Un spaţiu delicat şi sinonim

Cu versul de iubire, categoric!

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015